再用前韻
作者：郭印
朝代：宋

paragraphs: 少年讀書時，人謂未可量。
及乎泛官海，慄慄乘危航。
帆開風不順，四望何淼茫。
爲郎首已白，安能笑馮唐。
緬觀乾坤大，分明一戰場。
何異兩虎鬭，大小終死傷。
所嗟在誅求，舐米不止糠。
窮甿愁歎聲，深秋聽蛩螿。
皇穹未悔禍，尚縱兵戈猖。
遂令四海人，冥行日倀倀。
得非宿世業，今生來共償。
否極泰自至，君臣嚴陛堂。
肯爲阮籍醉，忍效接輿狂。
似聞申甫生，天遣佐宣王。
一展活國手，疾危救在肓。
庶幾富斯民，家家有餘糧。